Ramachandrani graafik
Ramachandrani graafik ehk Ramachandrani kaart on biokeemias tuntud kahemõõtmeline graafik, mis näitab, millised konformatsioonid on enim levinud looduslike aminohappejääkide puhul valkude koosseisus. Teisiti öelduna illustreerib Ramachandrani graafik, milline on aminohappejääkide koostisse kuuluvate aatomite energeetiliselt soodsaim ruumiline paigutus tingimustes, kus kovalentsed sidemed valgu sees püsivad, kuid aatomite ja nende asendajate pöörlemine üksiksideme ümber on võimalik. Ramachandrani graafik algselt põhineb eksperimentaalselt mõõdetud andmetel ning kasutab aatomite ruumilise paigutuse kirjeldamiseks kahetahulise nurga mõistet.